"Ku hava munhu kumbe xanchumu lexi xi nga ndzi sivelaka sweswi," ku hlambanya Zwane. "Ndzi ta herisa milorho ni mavunwa lawa mi hanyaka endzeni ka wona, swi ta hundzuka swa hava hinkwaswo." Va fika endlwini leyiya ya byanyi, leyi Misaveni a a vonile tatana Mudau a nghena ka yona swa xinkadyana. Misaveni a hlamala ku vona va nghena endlwini ku nga lumekiwanga. A ku ri munyama. "Famba u ya teka mencisi hi ta lumeka he Lufuno." ku vula Takalani. "Hi ta etlela, hi vavanuna." Ku hlamula Lufuno. A khoma Misaveni hi voko, a n'wi yisa laha a nga ta etlela kona. Ku vonakala a ku ri kuntsongo ngopfu. Misaveni o fika a ganama. Mbilu ya yena a yi pfurha ndzilo. Marito ya Humbulani a ma n'wi chavisile. A ringetela mukwana lowu a nga nyikiwa hi Mashimbye. A wu khoma hi voko. A twa na mencisi wu ri kwala xikhwameni. A khoma mukwana swi tiya. A tibyela leswaku lexi a xi ta n'wi amba-amba a a ta xi tlhava handle ko jika-jika. A ganama a ku whi! A dya marhambu ya nhloko.